العبرى (עברית), اللغة العبرى هى لغة سامية من المجموعة الكنعانية. العبرى هو اللغة الرسمية فى اسرائيل و اللى بيتكلم بيها الأغلبية فى اسرائيل. مكتوب بيها معظم أسفار العهد القديم ماعدا سفر دانيال و حتت تانية مكتوبة بـ الأرامى. العبرى اللى بيتكلموه فى اسرائيل, بيختلف عن العبرى الكلاسيكى بتاع التوراه فى النطق و ساعات فى الكتابة. اللغة العبرى بتنتمى لمجموعة اللغات الأفرو-أسيوية, و حاليا بتنتشر كلغة الكلام و الأدب و التعامل الرسمى. بيتكلمها أكتر من 7 مليون و احد متوزعين بين حدود اسرائيل و الأراضى الفلسطينية. اللغة العبرى الكلاسيكية (القديمة) ماعدتتش بتستخدم كلغة كلام او كلغة تعامل رسمى انما بتستخدم كلغة دينية بيستعملها المتدينين اليهود فى تعاملاتهم الدينية. اللغة العبرى خدت تسميات كتيرة زى لغة كنعان (هو الإسم اللى جه فى التوراه), و اللغة اليهودية (عشان معظم اللى بيكلموها يهود بالمقرانة مع عدد قليل من الفلسطينيين), و اللغة المقدسة (اكمنها بتعتبر لغة مقدسة عشان التوراة اللى نزل بالعبري), بس اشهر الأسامى ليها هى اللغة العبرى (بالنسبة للعبرانيين اللى ورثو اللغة بعد الكنعانيين).